
Θέμα:
 Μεθοδολογία προσδιορισμού του ουσιώδους μεγέθους (materiality) κατά το σχεδιασμό του φορολογικού ελέγχου, [άρθρο 82 παραγρ. 5 Ν. 2238/94].

Σας γνωστοποιούμε ότι το Εποπτικό Συμβούλιο κατά την Ζ΄1/3/11.1.2012  συνεδρίασή του, αφού έλαβε υπόψη του την εισήγηση του Επιστημονικού Συμβουλίου, αποφάσισε όπως σας διαβιβάσει τη «Μεθοδολογία προσδιορισμού του ουσιώδους μεγέθους (materiality) κατά το σχεδιασμό του φορολογικού ελέγχου, [άρθρο 82 παραγρ. 5 Ν. 2238/94]».

«Προσδιορισμός του Ουσιώδους Μεγέθους στα πλαίσια του φορολογικού ελέγχου που διενεργούν οι Νόμιμοι Ελεγκτές
1. Γενικά 

Με το παρόν διατυπώνεται ένα υπόδειγμα μεθοδολογίας για τον προσδιορισμό των εννοιών του ουσιώδους μεγέθους (Γενικό Επίπεδο Ουσιώδους Μεγέθους και Ουσιώδες Μέγεθος Εκτέλεσης) στο σχεδιασμό και την εκτέλεση του φορολογικού ελέγχου που διενεργούν οι Νόμιμοι Ελεγκτές και τα ελεγκτικά γραφεία, σύμφωνα με τις διατάξεις της παραγράφου 5 του άρθρου 82 του Κώδικα Φορολογίας Εισοδήματος (ν.2238/94), για την έκδοση του Ετήσιου Φορολογικού Πιστοποιητικού.

Ο ως άνω  έλεγχος διέπεται, σύμφωνα  την υπ’ αριθ. Πολ. 1159/22-7-2011,  από το πλαίσιο που προβλέπεται από το Διεθνές Πρότυπο Εργασιών Διασφάλισης 3000 «Έργα Διασφάλισης πέραν ελέγχου ή Επισκόπησης Ιστορικής Οικονομικής Πληροφόρησης», (εφεξής ΔΠΕΔ 3000). Σύμφωνα με την παρ.23 του εν λόγω προτύπου «Ο ελεγκτής εξετάζει το ουσιώδες μέγεθος όταν καθορίζει τη φύση, το χρόνο και την έκταση των διαδικασιών συγκέντρωσης τεκμηρίων, και όταν αξιολογεί εάν η πληροφόρηση υποκείμενου θέματος είναι ελεύθερη σφαλμάτων». 

Για την πληρέστερη κατανόηση του  προσδιορισμού του ουσιώδους μεγέθους στον ως άνω έλεγχο, θα πρέπει να ληφθούν υπόψη και οι προβλεπόμενες ρυθμίσεις του ΔΠΕ 320 «Ουσιώδες Μέγεθος στο Σχεδιασμό και στην Εκτέλεση του Ελέγχου» (εφεξής ΔΠΕ 320), δεδομένου ότι στο ΔΠΕΔ 3000 παρέχεται η δυνατότητα χρήσης των ΔΠΕ ως βάση καθοδήγησης. 

Το προς εξέταση ουσιώδες μέγεθος (σημαντικότητα) αντιπροσωπεύει το μέγιστο ποσό των σφαλμάτων, τυχόν παραβάσεων και παραλείψεων, η ύπαρξη των οποίων δεν θα επηρέαζε την αξιολόγηση της  φορολογικής συμμόρφωσης της ελεγχόμενης εταιρείας, σύμφωνα με το πρόγραμμα ελέγχου της υπ’ αριθ.ΠΟΛ.1159/22-7-2011 . 

Όπως προβλέπεται και από το Διεθνές Πρότυπο Ελέγχου ΔΕΠ 320, ο προσδιορισμός από τον ελεγκτή του ουσιώδους μεγέθους είναι θέμα επαγγελματικής κρίσης και επηρεάζεται από την αντίληψη του ελεγκτή για τις σχετικές ανάγκες  πληροφόρησης των τελικών χρηστών. 
Η έννοια του ουσιώδους μεγέθους εφαρμόζεται από τον ελεγκτή τόσο κατά τον σχεδιασμό και την εκτέλεση του ελέγχου, όσο και κατά την αξιολόγηση της επίπτωσης των εντοπιζόμενων κατά τον έλεγχο σφαλμάτων και των μη διορθωμένων σφαλμάτων. Κατά το σχεδιασμό του ελέγχου, ο ελεγκτής κάνει κρίσεις για το μέγεθος των σφαλμάτων που θα θεωρούνται ουσιώδη.

Οι κρίσεις αυτές παρέχουν τη βάση για:

(α) 
Τον καθορισμό της φύσης, του χρόνου και της έκτασης των διαδικασιών εκτίμησης κινδύνου,

(β) 
Τον εντοπισμό και την εκτίμηση των κινδύνων ουσιώδους σφάλματος, και

(γ) 
Τον καθορισμό της φύσης, του χρόνου και της έκτασης των περαιτέρω ελεγκτικών διαδικασιών.
2. Γενικό Επίπεδο Ουσιώδους Μεγέθους (Overall Materiality) 

Κατά τον καθορισμό της γενικής στρατηγικής του φορολογικού ελέγχου, ο ελεγκτής πρέπει να καθορίζει το Γενικό Επίπεδο Ουσιώδους Μεγέθους (Overall Materiality), συνεκτιμώντας το επίπεδο ενυπάρχοντος κινδύνου. Στις εταιρείες με ικανοποιητικά κέρδη χρήσεως και ανάλογο επίπεδο αποδιδόμενων φόρων, το Γενικό Επίπεδο του Ουσιώδους Μεγέθους μπορεί να καθορίζεται σαν ποσοστό από 5% έως 10% επί της συνολικής αξίας όλων των Τεκμαρτά Υπολογιζόμενων Φόρων της ελεγχόμενης χρήσεως (φόρος εισοδήματος, φόρος προστιθέμενης αξίας, φόροι ακινήτων, παρακρατούμενοι φόροι, τέλη χαρτοσήμου). Το προκύπτον ποσό αποτελεί τη βάση αξιολόγησης της τυχόν εντοπιζόμενης ανακρίβειας στη συνολική αξία των υπό εξέταση φόρων. Σημειώνεται ότι το εφαρμοζόμενο ποσοστό, από το προαναφερθέν εύρος (5% έως 10%), επιλέγεται με βάση την κρίση του ελεγκτή και το ύψος του είναι αντιστρόφως ανάλογο του εκτιμώμενου κινδύνου.

Οι Τεκμαρτά Υπολογιζόμενοι Φόροι εκτιμούνται λαμβάνοντας υπόψη τόσο τα κατά τη διάρκεια της ελεγχόμενης χρήσεως καταβληθέντα ποσά φόρων, όσο και τα προς απόδοση ποσά φόρων που αφορούν στην κλειόμενη χρήση και για τα οποία οι αντίστοιχες υποχρεώσεις είτε έχουν ή δεν έχουν ακόμα αναγνωριστεί μέχρι το χρόνο έναρξης ή της σταδιακής εκτέλεσης του φορολογικού ελέγχου. Για την εκτίμηση του ετησιοποιημένου ύψους των Τεκμαρτά Υπολογιζόμενων Φόρων, δεν λαμβάνονται υπόψη οι συμψηφισμοί  προκαταβληθέντων φόρων από προηγούμενες χρήσεις, οι υποχρεώσεις προκαταβολής φόρων επόμενης χρήσεως, τυχόν φορολογικές εκπτώσεις πραγματοποιούμενων επενδύσεων ή μειώσεις φόρων από σχηματιζόμενα αφορολόγητα αποθεματικά, που διαμορφώνουν το ακριβές ύψος των πραγματικών φόρων της ελεγχόμενης χρήσεως.

Ως εκ τούτου δεν είναι αναγκαίο να έχουν προσδιοριστεί επακριβώς οι προς απόδοση φόροι της ελεγχόμενης χρήσεως ούτε να έχουν αναγνωριστεί με ακρίβεια οι αντίστοιχες υποχρεώσεις. Μία εύλογη και ρεαλιστική εκτίμηση των Τεκμαρτά Υπολογιζόμενων Φόρων της χρήσεως, με βάση προϋπολογιστικά στοιχεία της τρέχουσας χρήσεως ή συγκριτικά στοιχεία προηγούμενων χρήσεων, αποτελεί επαρκή βάση για τον αρχικό προσδιορισμό του Γενικού Επιπέδου του Ουσιώδους Μεγέθους των φόρων της ελεγχόμενης χρήσεως.  Εξ’ άλλου το προς υπολογισμό Γενικό Επίπεδο Ουσιώδους Μεγέθους είναι δυναμικό και μπορεί να αναθεωρείται σύμφωνα με όσα περιγράφονται στην παράγραφο 4 παρακάτω.
Όταν κατά την κρίση του ελεγκτή το Γενικό Επίπεδο Ουσιώδους Μεγέθους που προκύπτει με την εφαρμογή του τρόπου που αναφέρεται παραπάνω, δεν είναι αντιπροσωπευτικό για την αξιολόγηση της  φορολογικής συμμόρφωσης της ελεγχόμενης εταιρείας (ζημιογόνα αποτελέσματα με μηδενικό φόρο εισοδήματος ή οριακά κέρδη, π.χ. κέρδη μέχρι 2% επί των ακαθαρίστων φορολογικών εσόδων), τότε σαν βάση εκτίμησης του ύψους του Τεκμαρτά Υπολογιζόμενου φόρου εισοδήματος της χρήσεως, μπορεί να χρησιμοποιηθεί το σύνολο των ακαθάριστων φορολογικών εσόδων. Με ένα ποσοστό της τάξεως από 0,5% έως 1,5% επί των ακαθαρίστων φορολογικών εσόδων υπολογίζεται ένα μέγεθος, το οποίο πολλαπλασιαζόμενο με τον οικείο συντελεστή φόρου εισοδήματος, μας δίδει ένα ενδεικτικό μέγεθος το  Γενικό Επίπεδο Ουσιώδους Μεγέθους του φόρου εισοδήματος, το οποίο θα πρέπει να συνυπολογίζεται για την ελεγχόμενη χρήση. Όπως αναφέρθηκε και παραπάνω, το εφαρμοζόμενο ποσοστό από το προτεινόμενο εύρος, στην προκειμένη περίπτωση από 0,5% έως 1,5%, επιλέγεται με βάση την κρίση του ελεγκτή και το ύψος του είναι αντιστρόφως ανάλογο του εκτιμώμενου κινδύνου.
Στις περιπτώσεις όπου, ο ελεγκτής κρίνει ότι το εκτιμώμενο ποσό των λοιπών φόρων της χρήσεως, που δεν σχετίζονται με το ύψος των ακαθάριστων εσόδων, όπως ο φόρος προστιθέμενης αξίας, οι φόροι ακινήτων, οι παρακρατούμενοι  φόροι, τα τέλη χαρτοσήμου, είναι ιδιαίτερα χαμηλό σε σχέση με τον όγκο και την αξία των σχετικών συναλλαγών ή περιουσιακών στοιχείων ή υποχρεώσεων που διαμορφώνουν τους εν λόγω φόρους, τότε σαν βάση εκτίμησης των σχετικών ποσών μπορεί να χρησιμοποιηθεί ο μέσος όρος των αντίστοιχων φόρων των προηγούμενων χρήσεων ή δύναται να υπολογισθεί Ειδικό Επίπεδο Σημαντικότητας, όπως αυτό αναλύεται κατωτέρω.
3. Ουσιώδες Μέγεθος Εκτέλεσης (Performance Materiality) 

Το Ουσιώδες Μέγεθος Εκτέλεσης αντιπροσωπεύει το ποσό ή τα ποσά που τίθενται από τον Νόμιμου Ελεγκτή σε μικρότερο επίπεδο από το Γενικό Επίπεδο Ουσιώδους Μεγέθους, ώστε να μειώνεται σε κατάλληλα χαμηλό επίπεδο η πιθανότητα ότι το άθροισμα των μη διορθωμένων και μη εντοπισμένων σφαλμάτων να υπερβαίνει το Γενικό Επίπεδο Ουσιώδους Μεγέθους. Ο καθορισμός του Ουσιώδους Μεγέθους Εκτέλεσης δεν είναι ένας απλός υπολογισμός και περιλαμβάνει την άσκηση επαγγελματικής κρίσης. Επηρεάζεται από την κατανόηση του ελεγκτή για την οντότητα,  επικαιροποιείται κατά τη διάρκεια της εκτέλεσης διαδικασιών εκτίμησης κινδύνου, καθώς και από τη φύση και την έκταση των σφαλμάτων που εντοπίστηκαν σε προηγούμενους ελέγχους και εξ’ αυτού από τις προσδοκίες του ελεγκτή σε σχέση με την πραγματοποίηση σφαλμάτων στην τρέχουσα χρήση.

Στα πλαίσια του φορολογικού ελέγχου το Ουσιώδες Μέγεθος Εκτέλεσης (Performance Materiality)  μπορεί να προσδιορίζεται σαν ποσοστό από 50% έως 75% επί του Γενικού Επιπέδου Ουσιώδους Μεγέθους (Overall Materiality). Ο προσδιορισμός του ακριβούς ποσοστού του Ουσιώδους Μεγέθους Εκτέλεσης εξαρτάται από τη φύση και την έκταση των ανακριβειών που έχουν εντοπιστεί σε προηγούμενους ελέγχους (εάν υπάρχει τέτοια εμπειρία), από τη γνώση για την ελεγχόμενη εταιρεία, και συνεπώς από τις προσδοκίες του Νόμιμου Ελεγκτή σχετικά με τις ανακρίβειες που αναμένονται στην υπό έλεγχο χρήση.
Το Ουσιώδες Μέγεθος Εκτέλεσης εκφράζει ποσό φόρου. Όταν γίνεται έλεγχος κονδυλίων που δεν είναι φόροι, όπως π.χ. έλεγχος δαπανών, μια μη εκπιπτόμενη δαπάνη που τυχόν εντοπιστεί από τον ορκωτό ελεγκτή, θα έχει επίπτωση στον αντίστοιχο φόρο μόνο κατά το ποσό της δαπάνης πολλαπλασιαζόμενο επί τον φορολογικό συντελεστή. Για τον λόγο αυτό, όταν ελέγχονται πάσης φύσεως κονδύλια πλην φόρων, θα πρέπει αυτά να εκφράζονται στα ποσά των αντίστοιχων φόρων, πριν εφαρμοστεί το Ουσιώδες Μέγεθος Εκτέλεσης ή το δειγματοληπτικό όριο.

Κατά την διαδικασία ορισμού δειγματοληπτικών ορίων (sampling threshold), στα πλαίσια της εκτέλεσης δοκιμασιών λεπτομερειών (test of details), θα πρέπει να επιλέγεται κατάλληλο μέγεθος ως ποσοστό του Ουσιώδους Μεγέθους Εκτέλεσης  σε συνδυασμό πάντα με τον κίνδυνο ουσιώδους ανακρίβειας ( ενδογενής κίνδυνος και κίνδυνος δικλείδων).
4. Ειδικό Επίπεδο Σημαντικότητας (Specific Materiality)

Εάν σύμφωνα με την επαγγελματική κρίση του ελεγκτή, για μια ή περισσότερες συγκεκριμένες κατηγορίες φορολογικών αντικειμένων το Γενικό Επίπεδο Ουσιώδους Μεγέθους όπως υπολογίσθηκε στην παρ. 2 ανωτέρω, δεν αντανακλά τις προσδοκίες /απαιτήσεις των χρηστών του Φορολογικού Πιστοποιητικού,, είναι δυνατόν να καθορίζεται Ειδικό Επίπεδο Σημαντικότητας για τα επιμέρους φορολογικά αντικείμενα, εφόσον αυτό κρίνεται σκόπιμο. Στις περιπτώσεις αυτές σημειώνεται ότι για τον υπολογισμό του Ειδικού Ουσιώδους  Μεγέθους Εκτέλεσης (Specific Performance Materiality) θα εφαρμόζεται αναλογικά η παρ.3 ανωτέρω. 

Ενδεικτικά αναφέρονται οι ακόλουθες περιπτώσεις, όπου είναι δυνατόν να επιλέγεται ειδικό επίπεδο σημαντικότητας:

α) 
Όταν η Τεκμαρτά Υπολογιζόμενη αξία ενός εκ των ελεγχόμενων φορολογικών αντικειμένων υπολείπεται της αξίας του, με βάση τα όσα αναφέρθηκαν στην παράγραφο 3 παραπάνω, υπολογισθέντος Ουσιώδους Μεγέθους Εκτέλεσης, ή γενικότερα όταν κατά την κρίση του ελεγκτή το υπολογισθέν Ουσιώδες Μέγεθος Εκτέλεσης δεν είναι αντιπροσωπευτικό της αξίας ενός επιμέρους ελεγχόμενου φορολογικού αντικειμένου (π.χ. φόροι ακινήτων, τέλη χαρτοσήμου, κ.λ.π.).

β)
Όταν έχουν εντοπιστεί στοιχεία που τεκμηριώνουν σημαντική ανακρίβεια, για ένα επιμέρους ελεγχόμενο φορολογικό αντικείμενο, π.χ. από ευρήματα ελέγχων προηγούμενων χρήσεων ή από τη συσσωρευμένη γνώση και εμπειρία των θεμάτων που έχουν προκύψει στην ελεγχόμενη εταιρεία.

Εφόσον επιλέγεται Ειδικό Επίπεδο Σημαντικότητας για τον έλεγχο συγκεκριμένου φόρου, το ποσό αυτό αποτελεί τη βάση αξιολόγησης της φορολογικής επίπτωσης της τυχόν ανακρίβειας στο φόρο αυτό και χρησιμοποιείται για τον καθορισμό της φύσης, του χρόνου και της έκτασης των περαιτέρω ελεγκτικών διαδικασιών για το συγκεκριμένο φορολογικό αντικείμενο.
5. Αναθεώρηση του Γενικού Επιπέδου Ουσιώδους Μεγέθους

Το Γενικό Επίπεδο Ουσιώδους Μεγέθους και κατά συνέπεια, το επίπεδο ή τα επίπεδα του Ουσιώδους Μεγέθους Εκτέλεσης και του Ειδικού Επιπέδου Σημαντικότητας 

συγκεκριμένων φορολογικών αντικειμένων,  μπορεί να χρειαστεί να αναθεωρηθούν στα διάφορα στάδια διενέργειας του φορολογικού ελέγχου. Αυτή η αλλαγή μπορεί να είναι αποτέλεσμα μιας μεταβολής των συνθηκών που ισχύουν κατά τη διάρκεια της εξεταζόμενης χρήσεως (για παράδειγμα, εκποίηση σημαντικού μέρος των επιχειρηματικών δραστηριοτήτων της ελεγχόμενης εταιρείας ) ή νέες πληροφορίες ή αλλαγή στην κατανόηση του Νόμιμου Ελεγκτή για την ελεγχόμενη εταιρεία και τις λειτουργίες της σαν αποτέλεσμα της εκτέλεσης περαιτέρω ελεγκτικών διαδικασιών. 

Συνεπώς, εάν κατά τη διάρκεια ή την ολοκλήρωση του φορολογικού ελέγχου φαίνεται ότι τα ελεγχόμενα πραγματικά μεγέθη φόρων είναι ουσιωδώς διαφορετικά από αυτά που αναμένονταν και ελήφθησαν υπόψη κατά τον αρχικό υπολογισμό του Ουσιώδους Μεγέθους, πρέπει να γίνεται κάθε φορά η προσήκουσα αναθεώρησή του, με ανάλογη προσαρμογή της φύσης και της έκτασης των διενεργούμενων εργασιών.
6. Πλαίσιο Αναφοράς
Εφόσον προκύπτουν πρακτικά προβλήματα που δεν επιλύονται επαρκώς με την παρούσα κατευθυντήρια οδηγία, οι νόμιμοι ελεγκτές συνιστάται να ανατρέχουν στο ΔΕΠ 320.

-------------------------------------------------------------------------------------------------------

Ακολουθούν δύο παραδείγματα με τα οποία υπολογίζεται το Ουσιώδες Μέγεθος στα πλαίσια του φορολογικού ελέγχου. Στο πρώτο παράδειγμα απεικονίζονται οι σχετικοί υπολογισμοί για μια κερδοφόρα εταιρεία ή χρήση και στο δεύτερο μια ζημιογόνα εταιρεία ή χρήση.

	Παράδειγμα 1 

(Κερδοφόρα Αποτελέσματα)
	
	Τεκμαρτά Υπολογιζόμενοι Φόροι

Χρήσεως
	
	Ουσιώδες

Μέγεθος

	Εκτιμώμενα ή Τελικά Οικονομικά Μεγέθη
	€
	€
	%
	€

Ποσά στρογγυλοποιημένα

	Ακαθάριστα Έσοδα


	18.600.000
	
	
	

	Κέρδη Χρήσεως
	2.230.000
	
	
	

	Φόρος Εισοδήματος
	
	446.000
	5%

(α)
	22.300

	
	
	
	
	

	ΦΠΑ
	
	800.000
	5%
	40.000

	
	
	
	
	

	Φόροι Ακινήτων 
	
	114.000
	5%
	5.700

	
	
	
	
	

	Τέλη Χαρτόσημου
	
	40.000
	5%
	2.000

	
	
	
	
	

	Παρακρατούμενοι Φόροι
	
	400.000
	5%
	20.000

	
	
	
	
	

	Τεκμαρτά Υπολογιζόμενοι Φόροι Χρήσεως 
	
	1.800.000
	
	

	
	
	
	
	

	Γενικό Επίπεδο Ουσιώδους Μεγέθους
	
	1.800.000
	Ποσοστό 5%
	90.000

	
	
	
	
	

	Ουσιώδες Μέγεθος Εκτέλεσης 
	
	
	50%
	45.000

	
	
	
	
	

	
	
	
	
	

	(α) Το 5% επιλέγεται με βάση την κρίση του ελεγκτή και μπορεί να κυμαίνεται από 5% έως 10% επί Τεκμαρτά Υπολογιζόμενων Φόρων
	
	
	
	


	Παράδειγμα 2

(Ζημιογόνα αποτελέσματα)
	
	Τεκμαρτά Υπολογιζόμενοι Φόροι

Χρήσεως
	
	Ουσιώδες

Μέγεθος

	Εκτιμώμενα ή Τελικά Οικονομικά Μεγέθη
	€
	€
	%
	€

Ποσά στρογγυλοποιημένα

	Ακαθάριστα Έσοδα


	18.600.000
	
	
	

	Ζημίες Χρήσεως
	-230.000


	
	
	

	Φόρος Εισοδήματος (20%) επί 

των Ακαθαρίστων Εσόδων 
	
	3.720.000
	0.6%

(β)
	22.300

	ΦΠΑ


	
	800.000
	5%
	40.000

	Φόροι  Ακινήτων 


	
	114.000
	5%
	5.700

	Τέλη Χαρτόσημου


	
	40.000
	5%
	2.000

	Παρακρατούμενοι Φόροι


	
	400.000
	5%
	20.000

	Τεκμαρτά Υπολογιζόμενοι  Φόροι Χρήσεως
	
	5.074.000
	
	

	
	
	
	
	

	Γενικό Επίπεδο Ουσιώδους Μεγέθους
	
	
	(Άθροισμα)
	90.000

	
	
	
	
	

	Ουσιώδες Μέγεθος Εκτέλεσης 
	
	
	50%
	45.000

	
	
	
	
	

	
	
	
	
	

	
	
	
	
	

	(β) Το 0,6% επιλέγεται με βάση την κρίση του ελεγκτή και μπορεί να κυμαίνεται από 0,5% - 1,5% επί του Τεκμαρτά Υπολογιζόμενου Φόρου Εισοδήματος που αναλογεί στα ακαθάριστα έσοδα.

